Retten i Aalborg tog mandag formiddag hul på retssagen mod en 59-årig, der er tidligere medlem af byrådet i en østjysk kommune, og som med ét, i november 2017, blev landskendt for at have arrangeret flere såkaldte gangbangs, i et forsamlingshus i Vejle. Det var avisen Århus Stiftstidende, der afslørede politikerens usædvanlige bi-beskæftigelse. Ved retten i Randers halvandet år senere blev den nu 59-årige idømt en betinget fængselsstraf for rufferi ved at have arrangeret hele 73 gangbangs som han tilsammen har tjent 200.000 kroner på. Penge som i forbindelse med retssagen blev konfiskeret. Nu er den 59-årige eks-politiker så tiltalt igen - og for præcis det samme som han blev idømt fængsel for i 2019. Retten i Aalborg skal nemlig vurdere, om de mindst seks gangbangs, manden arrangerede på en adresse i Skelund samt på en anden adresse nær Øster Hurup, kan kategoriseres som rufferi - og om de dermed er ulovlige. Gangbang otte dage efter dom Det første gangbang-arrangement, der er omtalt i anklageskriftet omhandler et eller flere gangbangs afholdt i perioden mellem 24. og 26. maj 2019. Det er blot otte dage efter at Retten i Randers idømte manden den betingede fængselsstraf på seks måneder. To kvinder, der i anklageskriftet er anonymiseret og omtales ved de fiktive fornavne "Sara" og "Ida", skulle ved denne lejlighed have haft seksuelt samvær med flere mænd mod betaling. Arrangementet har ifølge anklageskriftet indkasseret de to kvinder mindst 16.000 kroner - men den 59-årige har angiveligt modtaget mindst 3200 kroner af denne indtægt. Og det er det, der betegnes som rufferi. Den samme historie gentager sig ifølge anklageskriftet yderligere fem gange over sommermånederne i 2019, og Den tiltalte skulle samlet have indkasseret i alt mindst 18.320 kroner som arrangør af de seksuelle sammenkomster. Retten i Aalborg tog hul på sagen mandag klokken ni, og den forventes afgjort onsdag. Den 59-årige fortalte ved sagens begyndelse, at han nægter sig skyldig i tiltalerne.

Opsummering:
En tidligere kommunalpolitiker, der sad i byrådet i en østjysk kommune, sidder mandag på anklagebænken i Retten i Aalborg.